Dermed har NATO oppjustert antall soldater fra det som tidligere var annonsert, nemlig 35.000, bekrefter Brynjar Stordal ved Forsvarets operative hovedkvarter overfor NTB.

– Det er NATO som arrangerer øvelsen, mens Forsvaret har rollen som tilrettelegger. Når vi nærmer oss øvelsen, får vi stadig mer presise tall for antall soldater, kampfly og fartøy, sier Stordal, som samtidig understreker at tallene ennå er høyst foreløpige.

Omkring 130 kampfly og 60 fartøy ventes å ta del i øvelsen som i hovedsak vil foregå mellom 25. oktober og 7. november. Godt over 100 kommuner vil i ulik grad få merke øvelsen. Trøndelag, Møre og Romsdal, Oppland og Hedmark er fylkene som i blir mest berørt.

Forberedelsene til øvelsen, med synlig militær trafikk på hovedveier flere steder i landet, begynner allerede i midten av august.

– Når øvelsen nærmer seg, kan vi være mer konkrete på hvilke type øvingsaktiviteter som skal foregå i de ulike kommunene, slik at befolkningen i best mulig grad kan vite hvordan de blir påvirket, sier Stordal.

Trident Juncture er en av NATOs største øvelser og gjennomføres hvert tredje år. Av de 40.000 soldatene som ventes å delta i årets øvelse, er omkring 5.000 norske.